Il-Gvern se jkun qed jagħti sussidju sa 2.5% tal-interessi fuq self li l-kumpaniji se jagħmlu biex ikunu jistgħu jlaħħqu mal-ispejjeż Il-Gvern ħabbar skema ġdida u li permezz tagħha se jkun qed jgħin lil dawk il-kumpaniji li se jkollhom bżonn jisselfu biex ilaħħqu mal-ispejjeż finanzjarji tagħhom. Waqt konferenza tal-aħbarijiet, is-Segretarju Parlamentari għas-Servizzi Finanzjarji u l-Ekonomija Diġitali, Clayton Bartolo spjega kif permezz ta' din l-iskema ta' fedja, il-Gvern se jkun qed jagħti sussidju sa 2.5% tal-interessi fuq self li l-kumpaniji se jagħmlu biex ikunu jistgħu jlaħħqu mal-ispejjeż. Dan ifisser li l-kumpaniji se jkunu qed iħallsu ferm anqas interessi, tant li l-Gvern se jħallas sa massimu ta' 2.5%. Is-sussidju jgħodd għall-ewwel 48 xahar minn meta joħroġ is-self mill-banek, bil-Gvern ikun garanti għas-self. Għal din l-iskema, il-Gvern qed jalloka €40 miljun. Bartolo saħaq li saret diskussjoni mal-banek biex ir-rati tal-interess li joffru jkunu baxxi kemm jista’ jkun. “Jekk ir-rata tal-imgħax tkun 3.5%, il-Gvern ikun qed iħallas ir-rata ta’ 2.5%, filwaqt li l-klijent ikun qed iħallas ir-rata ta’ 1%,” spjega s-Segretarju Parlamentari. Bil-għan li tonqos il-burokrazija, il-klijenti għandhom jitkellmu mal-bank, li min-naħa tiegħu jitkellem mal-Gvern għas-sussidju. Tmien banek diġà laqgħu t-talba tal-Gvern biex jieħdu sehem f’din l-iskema. L-iskema, li ħarġet mill-Malta Development Bank, taħseb biex jingħata self lil negozji biex jiggarantixxu ħlas lill-ħaddiema, ħlas għal materjal u stokk, u ħlas ta’ kuntratti li ġew sospiżi u mħassra minħabba l-pandemija.